Ai
6 di Zenâr, denant dal tribunâl superiôr di justizie de Catalogne,
si à vude la prime udience dal procès cuintri dal ex president dal
guvier catalan Artur Mas, de ex presidente vicjarie Joana Ortega e de
ex assessore pe educazion Irene Rigau. Il procès al à vût un grues
rivoc mediatic par vie dal so pês politic. I trê a son acusâts di
disubidience e di abûs aministratîf pal rûl vût intal inmaneâ la
consultazion su la indipendence de Catalogne dai 9 di Novembar dal
2014, dopo che il tribunâl costituzionâl spagnûl ur veve inibît
ogni partecipazion ative cuntun at dât fûr ai 4 di Novembar. Dopo
vê scoltât i trê acusâts e disinis di testemonis, une volte
rivade insom la fase dibatimentâl, ai 10 di Fevrâr il public
ministeri al à confermât lis sôs acusis domandant 9 agns e 6 mês
di inabilitazion di ogni incarghe publiche par Mas e 8 agns e 7 mês
par Ortega e Rigau. I avocats de difese a àn invezit domandât la
assoluzion plene par vie che i trê, une volte ricevût l’at dal
tribunâl costituzionâl, no varessin plui davuelt nissune azion
istituzionâl a pro dal vôt popolâr che al jere stât gjestît di
plante fûr dai 42 mil volontaris che si vevin dâts dongje par
inmaneâlu. I trê imputâts a gjoldin de poie plene dal guvier
catalan in carghe e di milions di citadins catalans. Cun di plui in
tancj di lôr, ancje fûr de Catalogne, a stimin che il procès al
sedi un atac ae democrazie. Un altri procès, simpri peât al percors
di autodeterminazion catalan, al è in program ai 27 di Fevrâr
denant dal tribunâl suprem. Ta chel câs a jessi sot acuse al è
l’ex assessôr pe presidence dal guvier catalan, Francesc Homs.
Font:
El Punt Avui, 06-10/02/17;
VilaWeb, 06-10/02/17; Naiz:,
06-10/02/17
kac_Latn fur_Latn fur_Latn por_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn cat_Latn oci_Latn unk